Asia C-88/15 P

Ferriere Nord SpA

vastaan

Euroopan komissio

Muutoksenhaku – Kartellit tai muut yhteistoimintajärjestelyt – Italialaiset betoniteräksen tuottajat – Hintojen vahvistaminen sekä tuotannon tai myynnin rajoittaminen tai valvonta – HT 65 artiklan rikkominen – Alkuperäisen päätöksen kumoaminen unionin yleisessä tuomioistuimessa – Asetuksen (EY) N:o 1/2003 nojalla uudelleen tehty päätös – Uuden väitetiedoksiannon esittämättä jättäminen – Kuulematta jättäminen alkuperäisen päätöksen kumoamisen jälkeen

Tiivistelmä – Unionin tuomioistuimen tuomio (yhdeksäs jaosto) 21.9.2017

Kilpailu – Hallinnollinen menettely – Puolustautumisoikeuksien kunnioittaminen – Periaatteen ulottuvuus – Komission ensimmäisen päätöksen, jossa rikkominen todetaan, kumoaminen – Uuden päätöksen tekeminen toisen oikeusperustan ja aiempien valmistelutoimien perusteella – Sallittavuus – Velvollisuutta antaa uusi väitetiedoksianto ei ole – Velvollisuus järjestää uusi kuulemistilaisuus – Laiminlyönti – Seuraukset

(HT 65 artikla; neuvoston asetuksen N:o 1/2003 7 artiklan 1 kohta ja 23 artiklan 2 kohta; komission asetuksen N:o 773/2004 12 ja 14 artikla)

Kun EHTY:n perustamissopimuksen määräysten nojalla tehdyn päätöksen, jossa todetaan HT 65 artiklan rikkominen, kumoamisen jälkeen ja kyseisen perustamissopimuksen voimassaolon päätyttyä komissio tekee kumotun päätöksen uudelleen nojautuen asetuksen N:o 1/2003 7 artiklan 1 kohtaan ja 23 artiklan 2 kohtaan, uutta päätöstä edeltävän menettelyn on oltava kyseisessä asetuksessa vahvistettujen menettelysääntöjen mukainen, vaikka menettely on aloitettu ennen asetuksen voimaantuloa.

Koska kumotun toimen korvaamiseen tähtäävä menettely voidaan lähtökohtaisesti aloittaa uudelleen juuri siitä vaiheesta, jossa lainvastaisuus tapahtui, komissiolla ei ole velvollisuutta tehdä päätöstä uudesta väitetiedoksiannosta, ennen kuin se tekee uudelleen päätöksen, jossa todetaan HT 65 artiklan rikkominen ja joka oli kumottu sen vuoksi, ettei komissiolla ollut toimivaltaa sen tekemiseen EHTY:n perustamissopimuksen, joka ei ollut enää voimassa päätöksen tekemisen ajankohtana, määräysten nojalla.

Asetuksella N:o 1/2003 käyttöön otetussa järjestelmässä, sellaisena kuin se on täsmennettynä [SEUT 101] ja [SEUT 102] artiklan mukaisten komission menettelyjen kulusta annetulla asetuksella N:o 773/2004, säädetään kuitenkin, että jäsenvaltioiden kilpailuviranomaiset kutsutaan osallistumaan suulliseen kuulemiseen, joka väitetiedoksiannon vastaanottajan pyynnöstä järjestetään väitetiedoksiannon lähettämisen jälkeen. Tästä seuraa, että komissio on asetuksen N:o 773/2004 12 ja 14 artiklan mukaisesti velvollinen varaamaan asianosaisille tilaisuuden esittää perustelunsa suullisessa kuulemisessa, johon komissio on kutsunut jäsenvaltioiden kilpailuviranomaiset.

Asetuksissa N:o 1/2003 ja N:o 773/2004 säädetyssä menettelyssä suullinen kuuleminen, johon jäsenvaltioiden kilpailuviranomaiset kutsutaan viimeksi mainitun asetuksen 14 artiklan 3 kohdan mukaisesti, on siinä määrin merkittävä, että tällaisen kuulemisen laiminlyönti merkitsee olennaisten menettelymääräysten rikkomista. Kun asetuksessa N:o 773/2004 säädettyä oikeutta tällaiseen kuulemiseen ei ole kunnioitettu, yrityksen, jonka oikeuksia on siten loukattu, ei tarvitse osoittaa, että loukkaaminen on voinut vaikuttaa sen vahingoksi menettelyn kulkuun ja riidanalaisen päätöksen sisältöön. Näin ollen kyseinen menettely on väistämättä virheellinen siitä riippumatta, onko tästä oikeuksien loukkaamisesta mahdollisesti aiheutunut asianomaiselle yritykselle haitallisia seurauksia.

(ks. 37, 42–44, 46, 50, 51 ja 53–55 kohta)